ཀླུ་ཆུ་རྫོང་བོད་རིགས་སློབ་འབྲིང་གི་སློབ་གཙོ་དཀོན་མཆོག་ཚེ་བརྟན་སོགས་དགེ་རྒན་རྣམས་ཀྱིས་ཡང་ཡང་བསྐུལ་བའི་འདོད་མོས་དང་བསྟུན་ནས།དེ་རིང་ང་སློབ་གྲྭ་འདིར་ཡོང་ནས་ཁྱེད་ཅག་དགེ་སློབ་ཡོངས་ལ་ཁ་བརྡ་ཐུང་ཐུང་ཞིག་བྱེད་དགོས་བྱུང་སོང་།དེ་ཡང་རྒྱལ་སྲས་ཆེན་པོ་ཞི་བ་ལྷའི་ཞལ་ནས།སྔོན་ཆད་མ་བྱུང་བ་ཡང་འདིར་བརྗོད་མེད།།སྡེབ་སྦྱོར་མཁས་པས་པའང་བདག་ལ་ཡོད་མིན་ཏེ།།ཞེས་གསུངས་པ་ལྟར་ང་ལ་རྣམ་པ་ཚོར་སྔོན་ཆད་མཁས་པ་སུས་ཀྱང་གསུངས་མ་མྱོང་བ་དང་།ད་ལྟ་ཁྱེད་ཅག་གིས་གཏན་ནས་ཐོས་མ་མྱོང་བ།ཤིན་ཏུ་ངོ་མཚར་བ།སྙན་ཚིག་དང་སྡེབ་སྦྱོར་སོགས་ཚིག་སྦྱོར་ཡིད་དུ་འོང་བའི་རྒྱན་གྱིས་ལེགས་པར་སྤུད་པའི་ལེགས་བཤད་གསར་བའི་སྐྱེས་བཟང་ནི་འབུལ་རྒྱུ་ག་ལ་ཡོད་དེ་ཅི་ཡང་མེད་མོད།འོན་ཀྱང་རང་ཉིད་སློབ་གསོའི་ལས་དོན་ལ་སེམས་དགའ་ཞིང་།ལོ་ངོ་མང་བོའི་རིང་དུ་སློབ་གསོའི་བྱ་གཞག་ལ་ཞུགས་ཁུལ་བྱས་པའི་ཉམས་མྱོང་ཕྲན་བུ་རེ་ཡོད་པ་དང་།དེ་ལས་བྱུང་བའི་བསམ་ཚུལ་ཅུང་ཟད་རེ་མཆིས་པ་རྣམས་དེ་རིང་རྣམ་པ་ཚོར་ཞུ་དགོས་བསམ་ཀྱིན་ཡོད།